Loop! Astrology + News - Astrodienst Guest user u1362014320
28-Mar-2017, 22:29 UT/GMT Wegholperd ’n groot trekpleister | News24
Wegholperd ’n groot trekpleister
Mu-een Madatt (in rooi) en Jameel Tobias by die perd wat hulle gevang en na veiligheid gebring het.Foto: VERSKAF
’n WEGHOLPERD het ’n selfiesensasie in Port Elizabeth se Arcadia-woonbuurt geword nadat sy deur Mu-een Madatt en Jameel Tobias gevang en veilig gehou is.
Madatt (22) sê hy en Tobias het die perd verlede Sondagmiddag in ’n oop ruimte tussen Rensburg- en Yellowwoodstraat opgemerk.
“Sy het ’n dun stukkie tou om haar nek gehad en ons het haar daaraan gevang om te keer dat sy nie in die straat hardloop nie.
“Ons is albei baie lief vir diere en wou hê sy moes veilig wees. As sy verder rondgehardloop het, sou sy seergekry het.”
Die merrie was baie honger, sê hy. “Sy het twee pakke wortels geëet en ’n emmer water leeg gedrink. Die mense van die omgewing het ook selfies saam met die perd geneem.”
Beverley Rademeyer van die Bond teen Wreedheid teenoor Diere (AACL) sê sy het Sondag omstreeks 4:05nm ’n oproep van Madatt se ma, Ameera, ontvang.
“Ons het onmiddellik gereageer, want ’n perd wat eienaarloos losloop, kan in gevaar wees.
“Die perd was natgesweet toe ons daar kom. Daar was ook baie mense wat daar rondgestaan het. Ons moes haar laat kalmeer sodat sy kan voel sy is in ’n veilige omgewing,” voeg Rademeyer by.
Sy sê niemand het geweet wie die merrie se eienaar is nie. Rademeyer het ook die polisie se berede-eenheid gebel vir hulp, asook die Oos-Kaapse perdeversorgingseenheid wat die merrie saam met hulle na Walmer geneem het.
“Wat die goeie daad ook beduidend maak, is dat die Madatt-gesin Moslems is en hul goeie daad was in hul maand van vas.”
Karien van Schalkwyk, wat Rademeyer vergesel het, sê met hul aankoms daar het hulle gesien die merrie is aan ’n paal buite ’n huis vasgebind en het groot aandag gelok. ’n Emmer was vol water en jongmense het hulself vermaak deur die dankbare dier met varsgeplukte gras en wortels te bedien, sê Van Schalkwyk.
Megan Hope, bestuurder van die Oos-Kaapse perdeversorgingseenheid, sê dit gaan goed met die perd. “Hoewel sy geen beserings het nie, het ons haar vir brandsiekte behandel.”
Hope het Maandag aan PE Express bevestig dat niemand die merrie as hul eiendom opgeëis het nie, so gevolglik is sy Saterdag aangeneem.
“Sy het ’n tuiste gevind en is baie gelukkig,” het Hope gesê.